E-tol en lisensies net bangmaakpraatjies – drukgroepe | Maroela Media
'n Waarskuwing op die Suid-Afrikaanse Nasionale Padagentskap (Sanral) se webwerf dat motoriste nie hul voertuiglisensies sal kan hernieu indien hulle nie hul e-tolskuld vereffen nie, het 'n herrie veroorsaak – maar die drukgroep Justice Project South Africa (JPSA) bestempel dit as "propaganda" deur Sanral.
Luidens die waarskuwing sal 'n motoris sy of haar lisensie kan hernieu, maar die lisensieskyf sal weerhou word totdat die balans van die skuld betaal word.
Die waarskuwing op Sanral se webtuiste. (Skermgreep)
Howard Dembovsky, voorsitter van JPSA, sê Sanral dreig al sedert die begin van die e-toldebakel hiermee. Hy sê daar was nog altyd 'n bepaling in die voorgestelde Wet op die Administratiewe Beregting van Padverkeersmisdrywe, die sogenaamde Aarto-wet, dat 'n nakomingsbevel uitgereik kan word vir enige uitstaande oortreding, insluitend die nie-betaling van e-tol, om die betaling van 'n boete af te dwing.
Ingevolge die bepaling in die konsepwetgewing kan 'n boete van R500 opgelê word aan 'n motoris wat 'n e-pad gebruik sonder om die tolgeld te betaal.
Monde Mkalipi, woordvoerder van die Agentskap vir Padverkeersmisdrywe (RTIA), sê daar word nog oor die konsepwetgewing beraadslaag en nog geen finale besluit is geneem nie. RTIA administreer die Aarto-wet.
"Die konsep-Aarto-bepalings skryf ook geen strafpunte voor aan diegene wat nié hul e-tolgeld betaal nie."
Maroela Media verneem daar is ook geen bedoeling van RTIA om Aarto te gebruik as 'n manier om agterstallige e-tolskuld in te vorder nie.
Dembovsky sê Sanral het tot dusver nie 'n enkele kennisgewing uitgereik vir versuim om e-tolgeld te betaal sedert die stelsel in Desember 2013 in werking getree het nie. Hy sê Sanral het ook nog niemand ingevolge die Strafregwet laat vervolg omdat hy nie e-tol betaal nie.
In een geval het 'n motoris skuldig gepleit omdat hy vervalste nommerplate gebruik het om die e-tolstelsel en verkeersboetes te omseil. "Sedertdien het Sanral nog geen sake voor die howe gebring nie, ten spyte daarvan dat hy gespog het met hoe betekenisvol dié skuldigbevinding was," sê Dembovksy.
Hy sê in die afwesigheid van e-padregulasies is Sanral se beste opsie om lisensies ingevolge die Aarto-wet te weerhou van motoriste wat nie hul e-tolskuld betaal nie.
Die Aarto-wet moet op 1 Julie in werking tree, maar was uit die staanspoor in omstredenheid gedompel "oor sy duidelike doelwit om die invordering van inkomste bo padveiligheid te stel deur 'n dreigende administratiewe las te plaas op motoriste wat hy aanneem skuldig is aan 'n oortreding", sê Dembovsky.
Wayne Duvenage, uitvoerende hoof van Outa, het Sanral se waarskuwing as "fopnuus" bestempel en stem saam dat net oortredingskennisgewings wat in nakomingsbevele omgeskakel word, kan lei tot die weerhouding van 'n voertuiglisensie.
Duvenage sê die konsepwetgewing word reeds in die hof betwis.
Intussen duur die toutrekkery oor die toekoms van die e-tolstelsel voort.
'n Argieffoto van protesgangers op 'n brug oor die N1 in Pretoria. (Foto: Maroela Media)
Die LUR vir vervoer in Gauteng, Jacob Mamabolo, het verlede week gesê daar is geen plek vir die e-tolstelsel op Gautengse paaie nie. Mamabolo het gesê hy het in November die minister van vervoer, Fikile Mbalula, skriftelik in kennis gestel van die provinsiale regering se verwerping van voorgestelde Aarto-regulasies as nóg 'n manier om e-tol in Gauteng af te dwing.
Die minister van finansies, Tito Mboweni, het egter in 2019 tydens sy mediumtermynbegrotingstoespraak gesê die omstrede e-tolstelsel gaan nie binnekort geskrap word nie.
Dembovsky sê dit is duidelik dat die regering nie die stelsel gaan skrap nie.
"Hy sal eerder die kans waag om 'n opstand oor voertuiglisensies te veroorsaak, as om te erken dat hy verkeerd was om hierdie diaboliese en omslagtige stelsel te bedink."
Maroela Media het in Desember berig net 18% van e-tolgebruikers betaal hul rekeninge.
Hulle stuur vir my foto van kar wat ek nie besit nie en verkeerde regestrasie nommer om te sê ek moet dit betaal. Hulle seker lekker gerook
Hulle kan probeer om my lisensie te weerhou, maar dan gaan ek net sonder 'n voertuig lisensie óók ry en dan verloor hul jaarliks daai geld ook. Ek ry in elk geval deesdae so min rond met die covid pandemie, ek sal maar my kanse vat Pick 'n Pay toe en terug.
Tito kry seker geld dis hoekom hy nie die etol
Wat Niemand wil hê nie probeer hou
Ek ry al 3 jaar met 'n nuwe voertuig rond sonder dat ek enige rekening kry. Die ander voertuie se rekeninge kry ek al lankal nie meer nie. Dit klink nie vir my of SANRAL as organisasie baie effektief is nie en ek wonder of SANRAL nie soos die ander staatsorganisasies ook maar daar is om geld weg te syfer uit die belastingbetalers na die ryk staat orde.